FI Euroopan unionin virallinen lehti CE 78/180

(2004/C 78 E/0187)

KIRJALLINEN KYSYMYS E-2858/03

esittäjä(t): Pierre Jonckheer (Verts/ALE) komissiolle

(26. syyskuuta 2003)

Aihe: Hiilen avolouhos Leónin pohjoisosassa (Valle de Lacianan alue, Espanja)

Minero Siderúrgica Ponferrada -yhtiön Fonfrían avolouhoksesta tekemissäni kirjallisissa kysymyksissä E-1431/03 ja E-1432/03 (1) olevien tietojen täydentämiseksi haluan lisätä seuraavaa: Alueella esiintyy myös susi (Canis lupus signatus), saukko (Lutra lutra), kotoperäinen taimen (Salmo trutta) ja nokkasärki (Chondros toma arcasii), jotka kaikki ovat ensisijaisesti suojeltavia eläinlajeja, sekä keltakatkero (Gentiana lutea), joka on pohjoinen vuoristoyrtti ja direktiivin 92/43/ETY (2) liitteessä V lueteltu yhteisön tärkeänä pitämä kasvilaji, joka on jo hävinnyt suuresta osasta aluetta (3). Kaivosyhtiö on jättänyt toteuttamatta lähes kaikki Kastilia ja Leónin ympäristö- ja maankäyttöneuvoston 14. kesäkuuta 1999 antamaan ympäristö-vaikutusarviointiin sisältyneet ennaltaehkäisevät, korjaavat ja/tai korvaustoimet, jotka ovat kaivostoiminnalle asetettuja välttämättömiä edellytyksiä.

Laiminlyönnit liittyvät erityisesti seuraaviin seikkoihin:

— Tulevaa louhosta ympäröivän tammimetsän suojelu erityisesti itäpuolella (Orallo-joen oikea ranta). Yritys on sen sijaan rakentanut koko metsän halkaisevan tien, jota varten maasta revittiin suuri määrä puita (tammia, koivuja ja muita) ja jonka ympäriltä kaadettiin myös paljon puita.

— Lähellä pohjoista jätemaakasaa sijaitsevasta lähteestä alkunsa saava puro olisi pitänyt suojella tierummuilla 200 metrin matkalla niin, että se on suojassa jätteeltä. Puroa on sen sijaan käytetty jätemaan sijoituspaikkana ja se on peittynyt lähes kokonaan lukuun ottamatta muutamaa metriä lähteen ympärillä.

— Pölyn syntymisen valvonta. Täysin toiseen paikkaan kuin suunnitelmassa tarkoitettiin on tehty jätemaakasa, joka on huomattavasti ympäröiviä vuoria korkeampi, jolloin alueella tavalliset pohjoistuulet puhaltavat siihen lennättäen kylään likaavia ja saastuttavia mustia pilviä.

— Hedelmäpuiden istuttaminen louhoksen pohjalle sekä paikkoihin, jotka jäävät louhosta edeltävään alkuperäiseen tilaansa. Yhtään istutusta ei ole tehty ja louhoksen syviä kohtia käytetään jätemaan läjitysalueena.

Koska Espanjan viranomaiset eivät ole huolehtineet valvonnasta, voisiko komissio tutkia louhoksen hallinnan vastuukysymyksiä ja elinympäristöjä koskevan direktiivin perusteella suojelluille alueille ja lajeille aiheutettuja vahinkoja?

Margot Wallströmin komission puolesta antama vastaus

(14. marraskuuta 2003)

Tutkittuaan käytettävissään olevat tiedot komissio on päätellyt, etteivät Espanjan viranomaiset sovella kysymyksessä mainitussa tapauksessa asianmukaisesti tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettua direktiiviä 85/337/ETY (4), sellaisena kuin se on muutettuna direktiivillä 97/11/EY (5), ja luontotyyppien sekä luonnonvaraisen eläimistön ja kasviston suojelusta 21. toukokuuta 1992 annettua direktiiviä 92/43/ETY (6). Näin ollen komissio on päättänyt käynnistää EY:n perustamissopimuksen 226 artiklan mukaisen rikkomista koskevan menettelyn Espanjaa vastaan ja on lähettänyt sille virallisen ilmoituksen, jossa Espanjan viranomaisia pyydetään esittämään huomionsa komission esittämistä seikoista.

Komissio odottaa edelleen Espanjan viranomaisten vastinetta viralliseen ilmoitukseen.

(1) Katso sivu 33.

(2) EYVL L 206, 22.7.1992, s. 7.

(3) Tieto perustuu Valle de Lacianan julistamista biosfäärin suojelualueeksi koskevaan Unescon hankkeeseen.

(4) EYVL L 175, 5.7.1985.

(5) EYVL L 73, 14.3.1997.

(6) EYVL L 206, 22.7.1992.